KOMISIJOS REGLAMENTAS (EB) Nr. 869/2007
2007 m. liepos 23 d.
dėl užstatų, susijusių su importo teisėmis pagal tam tikras jautienos sektoriui nustatytas importo tarifines kvotas, grąžinimo Bulgarijai ir Rumunijai įstojus į Europos Sąjungą
EUROPOS BENDRIJŲ KOMISIJA,
atsižvelgdama į Bulgarijos ir Rumunijos stojimo sutartį,
atsižvelgdama į Bulgarijos ir Rumunijos stojimo aktą, ypač į jo 41 straipsnį,
kadangi:
(1)
Iki 2006 m. gruodžio 31 d. tam tikrų gyvų galvijų importui į Bendriją, vykdomam pagal 2005 m. liepos 28 d. Komisijos reglamentu (EB) Nr. 1217/2005, nustatančiu išsamias tam tikrų gyvų galvijų, kurių kilmės šalis yra Bulgarija, tarifinės kvotos, numatytos Tarybos sprendime 2003/286/EB, taikymo taisykles (1), ir 2005 m. liepos 29 d. Komisijos reglamentu (EB) Nr. 1241/2005, nustatančiu išsamias tam tikrų gyvų galvijų, kurių kilmės šalis yra Rumunija, tarifinės kvotos, numatytos Tarybos sprendime 2003/18/EB, taikymo taisykles (2), Bulgarijai ir Rumunijai skirtas ilgalaikes importo tarifines kvotas, buvo suteikiamos importo teisės, administruojamos importo licencijų pagrindu. Nuo 2007 m. sausio 1 d. tokiai prekybai minėtos licencijos nebegali būti taikomos.
(2)
Tam tikros importo teisės, suteiktos 2006 m. liepos mėn. ir turėjusios galioti iki 2007 m. birželio 30 d., buvo apskritai nepanaudotos arba panaudotos tik iš dalies. Dėl su tomis importo teisėmis susijusių įsipareigojimų nevykdymo pateiktas užstatas neturėtų būti grąžinamas. Atsižvelgiant į tai, kad Bulgarijai ir Rumunijai įstojus į ES tokie įsipareigojimai nebegali būti vykdomi, užstatams, susijusiems su importo teisėmis pagal tas importo tarifines kvotas, grąžinti būtina nustatyti priemonę, kuri įsigaliotų nuo šių dviejų šalių įstojimo į ES datos.
(3)
Šiame reglamente numatytos priemonės atitinka Galvijienos vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Suinteresuotųjų šalių prašymu su importo teisėmis susiję užstatai, pateikti taikant Reglamento (EB) Nr. 1217/2005 5 straipsnio 1 dalį ir Reglamento (EB) Nr. 1241/2005 5 straipsnio 1 dalį, grąžinami tokiomis sąlygomis:
a)
pareiškėjas pateikė paraišką ir įgijo importo teises pagal kvotą:
i)
nurodytą Reglamento (EB) Nr. 1217/2005 1 straipsnyje;
ii)
nurodytą Reglamento (EB) Nr. 1241/2005 1 straipsnyje;
b)
iki 2007 m. sausio 1 d. importo teisės panaudotos tik iš dalies arba apskritai nepanaudotos.
2. Grąžinamos 1 dalyje nurodytų užstatų dalys, proporcingos iki 2007 m. sausio 1 d. nepanaudotoms importo teisėms.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2007 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. liepos 23 d.